KOMMISSIONENS FORORDNING (EF) Nr. 2260/97 af 13. november 1997 om en undtagelse fra forordning (EØF) nr. 2454/93, hvad angår definitionen af begrebet »varer med oprindelsesstatus« i henhold til den generelle præferenceordning, for at tage hensyn til den særlige situation i Bangladesh for visse tekstilvarer, der udføres fra dette land til Fællesskabet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (1), senest ændret ved Kommissionens forordning (EF) nr. 1427/97 (2), særlig artikel 76, og

ud fra følgende betragtninger:

Ved Rådets forordning (EF) nr. 3281/94 af 19. december 1994 om anvendelse af et flerårigt arrangement med generelle toldpræferencer for perioden 1995-1998 for visse industrivarer med oprindelse i udviklingslande (3), senest ændret ved Kommissionens forordning (EF) nr. 998/97 (4), indrømmede Fællesskabet Bangladesh sådanne toldpræferencer;

artikel 67-97 i forordning (EØF) nr. 2454/93 fastsætter de betingelser, som definitionen af varer med oprindelsesstatus skal opfylde inden for rammerne af den generelle præferenceordning; artikel 76 giver dog mulighed for at gøre undtagelser fra disse bestemmelser til fordel for de mindst udviklede lande, der er omfattet af den generelle præferenceordning, når disse anmoder Fællesskabet derom;

regeringen i Bangladesh har indgivet en anmodning om en sådan undtagelse for visse tekstilvarer; landet har på anmodning af Fællesskabet indgivet supplerende og tilstrækkelige økonomiske oplysninger;

anmodningen opfylder bestemmelserne i artikel 76 i forordning (EØF) nr. 2454/93; idet der fastsættes visse betingelser med hensyn til mængder (på et årligt grundlag), der vurderes både i forhold til absorptionskapaciteten på EF-markedet for sådanne varer fra Bangladesh, landets eksportkapacitet og de konstaterede handelsstrømme, er der ingen skade for de tilsvarende EF-industrier;

for at tilskynde til regionalt samarbejde mellem modtagerlandene bør det bestemmes, at de materialer, der anvendes i Bangladesh i forbindelse med denne undtagelse, skal have oprindelse i lande, der er medlemmer af Sammenslutningen af Stater i Sydøstasien (ASEAN) (undtagen Myanmar), Den Sydasiatiske Sammenslutning for Regionalt Samarbejde (SAARC) eller Lomé-konventionen;

der bør åbnes mulighed for overførsel af mængder mellem varekategorier efter bestemmelserne og inden for lofterne i bilag VIII til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (5), senest ændret ved Kommissionens forordning (EF) nr. 1445/97 (6);

undtagelsen må under alle omstændigheder kun gælde indtil den 31. december 1998, på hvilket tidspunkt den nugældende generelle præferenceordning for industrivarer udløber;

i overensstemmelse med de forpligtelser, der er indgået med myndighederne i Bangladesh, bør det fastsættes, at disse bestemmelser finder anvendelse fra den 15. oktober 1997;

de i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

1. Som en undtagelse fra bestemmelserne i artikel 67-97 i forordning (EØF) nr. 2454/93 anses de varer, der er anført i bilaget til denne forordning og fremstillet i Bangladesh på basis af vævet stof (vævede produkter) eller garn (trikotage), som er indført i dette land, og som har oprindelse i lande, der er medlemmer af Sammenslutningen af Stater i Sydøstasien (ASEAN) (undtagen Myanmar), Den Sydasiatiske Sammenslutning for Regionalt Samarbejde (SAARC) eller Lomé-konventionen, for at have oprindelse i Bangladesh efter de nedenfor anførte retningslinjer.

2. Ved anvendelsen af stk. 1 anses varer for at have oprindelse i ASEAN eller SAARC, når de er erhvervet i disse lande i overensstemmelse med oprindelsesreglerne i forordning (EØF) 2454/93, eller for at have oprindelse i et af de lande, der er omfattet af Lomé-konventionen, når de er erhvervet i et af disse lande i overensstemmelse med oprindelsesreglerne i protokol 1 til den fjerde AVS/EØF-konvention (7).

3. De kompetente myndigheder i Bangladesh træffer de nødvendige foranstaltninger for at sikre overholdelsen af bestemmelserne i stk. 2.

Artikel 2

Undtagelsen i artikel 1 vedrører varer, der indføres i Fællesskabet fra Bangladesh i en periode fra den 15. oktober 1997 til den 31. december 1998 i de årlige mængder, der for hver vare er angivet i bilaget.

Artikel 3

De i bilaget anførte toldkontingenter forvaltes af Kommissionen, der træffer de nødvendige administrative foranstaltninger for at sikre en effektiv administration af dem.

Hvis en importør i en medlemsstat indgiver en angivelse om overgang til fri omsætning med anmodning om præferencebehandling for en vare, der er omhandlet i denne forordning, og hvis toldmyndighederne imødekommer denne anmodning, trækker denne medlemsstat, ved meddelelse til Kommissionen, på den omhandlede kontingentmængde en mængde svarende til sit behov.

Anmodningerne om sådanne træk med oplysninger om datoen for antagelsen af de nævnte angivelser fremsendes straks til Kommissionen.

Sådanne træk tillades af Kommissionen afhængigt af datoen for, hvornår toldmyndighederne i den pågældende medlemsstat har antaget angivelserne om overgang til fri omsætning, og forudsat at den resterende kontingentmængde giver mulighed herfor.

Hvis en medlemsstat ikke udnytter de trukne mængder, tilbagefører den dem snarest muligt til den pågældende kontingentmængde.

Hvis de mængder, der er anmodet om, overstiger den resterende kontingentmængde, sker tildelingen i forhold til de mængder, der er anmodet om. Medlemsstaterne underrettes af Kommissionen om de foretagne træk.

Hver medlemsstat sikrer importørerne af de pågældende varer lige og vedvarende adgang til kontingentet, så længe den resterende kontingentmængde giver mulighed herfor.

Artikel 4

Der tillades overførsel af mængder efter bestemmelserne og inden for lofterne i bilag VIII til forordning (EØF) nr. 3030/93, som ændret ved Kommissionens forordning (EF) nr. 2231/96 (8).

Artikel 5

I rubrik 4 i oprindelsescertifikaterne, formular A, der udstedes i henhold til denne forordning, anføres følgende:

»Undtagelse - forordning (EF) nr. 2260/97«.

Artikel 6

I tvivlstilfælde kan medlemsstaterne kræve fremlæggelse af en kopi af det dokument, der bekræfter oprindelsen af materialer anvendt i Bangladesh i henhold til denne undtagelse. En sådan anmodning kan fremsættes ved overgang til fri omsætning af de varer, som begunstiges af bestemmelserne i denne forordning, eller inden for rammerne af det administrative samarbejde, som er fastlagt i artikel 94 i forordning (EØF) nr. 2454/93.

Artikel 7

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 15. oktober 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. november 1997.

På Kommissionens vegne

Mario MONTI

Medlem af Kommissionen

(1) EFT L 253 af 11. 10. 1993, s. 1.

(2) EFT L 196 af 24. 7. 1997, s. 31.

(3) EFT L 348 af 31. 12. 1994, s. 1.

(4) EFT L 144 af 4. 6. 1997, s. 13.

(5) EFT L 275 af 8. 11. 1993, s. 1.

(6) EFT L 198 af 25. 7. 1997, s. 1.

(7) EFT L 229 af 17. 8. 1991, s. 1.

(8) EFT L 307 af 28. 11. 1996, s. 1.

BILAG

>TABELPOSITION>